钦定古今图书集成/理学汇编/字学典/第078卷 > 宋高宗翰墨志 > 《论禊帖》
## 钦定古今图书集成/理学汇编/字学典/第078卷 > 宋高宗翰墨志 > 《论禊帖》

余自魏晋以来至六朝笔法，无不临摹，或萧散，或枯
瘦，或遒劲而不回，或秀异而特立，众体备于笔下，意
简犹存于取舍。至若《禊帖》，则测之益深，拟之益严，姿
态横生，莫造其原，详观点画，以至成诵，不少去怀也。
法书中唐人硬黄自可喜，若其馀纸札俱不精，乃托
名取售。然右军在时，已苦小儿辈乱真，况流传历代
之久，赝本杂出，固不一幅，鉴定者不具眼目，所以去
真益远，惟识者久于其道，当能辨也。

世有《绛帖》《潭帖》《临江帖》，此三书绛本已少，惟《潭帖》为
胜者，以钱希白所临本也。希白于字画得佳处，故于
二王帖尤邃。若《临江》则失真远矣。又《淳化帖》《大观帖》，
当时以晋唐善本及江南所收帖，择善者刻之，悉出
上圣规摹，故风骨异象皆存，在识者鉴裁，而学者悟
其趣尔唐何延年谓：“右军永和中与太原孙承公四”十有一
人，修祓禊，择毫制序，用蚕茧纸、鼠须笔，遒媚劲健，绝
代更无，凡三百二十四字，有重者皆具别体，就中之
字有二十许，变转悉异，遂无同者，如有神助。及醒后，
他日更书数百千本，终不及此。余谓神助及醒后更
书百千本无如者，恐此言过矣。右军他书岂减《禊帖》，
但此帖字数比他书最多，若千丈文锦，卷舒展玩，无
不满人意，轸在心目不可忘，非若其他尺牍数行数
十字，如寸锦片玉，玩之易尽也。

本朝自建隆以后，平定僭伪，其间法书名迹，皆归秘
府。先帝时又加采访，赏以官联金帛，至遣使询访，颇
尽探讨。命蔡京、梁师成、黄冕辈编类真赝，纸书缣素，
备成卷帙，皆用皂鸾鹊木锦褾，褫白玉珊瑚为轴，秘
在内府，后有“内府印”，标题品次，皆宸翰也。舍此褾轴，
悉非珍藏，其次储于外秘。余自渡江，无复锺、王真迹，
间有一二以重赏得之。褾轴字法亦显然可验。